CELEX: 
Language: bg
Date: 2020-11-03 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за определяне на извънредни мерки за третия референтен период (2020—2024 г.) на схемата за ефективност и за таксуване в Единното европейско небе поради пандемията от COVID-19

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 3.11.2020 година
            
            
               за определяне на извънредни мерки за третия референтен период (2020—2024 г.) на схемата за ефективност и за таксуване в Единното европейско небе поради пандемията от COVID-19
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз, 
            
            
               като взе предвид Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент)
                  1
               , и по-специално член 11, параграф 6 от него, 
            
            
               като взе предвид Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване)
                  2
               , и по-специално член 15, параграф 4 от него,
            
            
               като има предвид, че:
            
            
               (1)С Регламент за изпълнение (ЕС) 2019/317 на Комисията
                  3
                се определят подробните правила и процедури за прилагането на схемата за ефективност и за таксуване, включително ефективността на аеронавигационното обслужване и мрежовите функции, както и определянето, налагането и прилагането на такси за аеронавигационно обслужване за ползвателите на въздушното пространство.
            
            
               (2)Пандемията от COVID-19 доведе до рязък спад на въздушния трафик в резултат от значително намалялото търсене и преките мерки, предприети от държавите членки, както и от трети държави, за да бъде ограничена пандемията. Извънредните обстоятелства, причинени от пандемията от COVID-19, оказват значително въздействие върху текущите процеси и мерки за прилагане на схемата за ефективност и за таксуване през третия референтен период 2020—2024 г. (РП3), включително определянето на цели за ефективност и таксови единици, както и прилагането на схеми за стимулиране и механизми за поделяне на риска. Това доведе до извънредна ситуация, за справяне с която са необходими специални временни мерки.
            
            
               (3)До 1 октомври 2019 г. държавите членки бяха представили на Комисията своите проектопланове за ефективност за РП3, а до 21 ноември 2019 г. — и последващите актуализирани проектопланове за ефективност. Съгласно член 11, параграф 3 от Регламент (ЕО) № 549/2004 Комисията извърши оценка на съгласуваността на тези проектопланове за ефективност с валидните за целия Европейски съюз цели за ефективност, определени в Решение за изпълнение (ЕС) 2019/903 на Комисията
                  4
               . Проектоплановете за ефективност и валидните за целия Европейски съюз цели за ефективност обаче бяха изготвени преди избухването на пандемията от COVID-19, поради което не отчитат произтичащите значително променени обстоятелства за въздушния транспорт.
            
            
               (4)Поради значителното безпрецедентно въздействие на пандемията от COVID-19 върху сектора на въздухоплаването, и по-специално върху осигуряването на аеронавигационно обслужване, за целите на РП3 следва да се прилагат определени правила за дерогация от Регламент за изпълнение (ЕС) 2019/317. За този референтен период следва да се прилага Регламент за изпълнение (ЕС) 2019/317, освен ако в настоящия регламент изрично не е предвидено друго. Също така настоящият регламент не следва да засяга корекциите на таксовите единици, произтичащи от втория референтен период и основаващи се на Регламент за изпълнение (ЕС) 391/2013.  
            
            
               (5)Предвид липсата на яснота по отношение на развитието на въздушното движение след избухването на пандемията от COVID-19 все още няма достатъчно надеждни прогнози за въздушното движение за годините до 2024 г. Ето защо е необходимо да се предвидят специални правила за определянето на валидни за целия Европейски съюз преразгледани цели за ефективност за РП3, за да се гарантира продължаващото изпълнение на този референтен период. Бяха получени уверения относно публикуването в началото на ноември 2020 г. на актуализирани прогнозни данни на STATFOR за въздушното движение за РП3. Тези прогнозни данни за въздушното движение ще послужат като основа за започване на преразглеждането на валидните за целия Европейски съюз цели за ефективност за РП3. С оглед на времевите ограничения по изключение определянето на тези преразгледани цели не следва да се подчинява на всички процеси и срокове, определени в член 9, параграфи 1 и 2 от Регламент за изпълнение (ЕС) 2019/317. За да може Комисията да определи преразгледаните цели, националните органи за надзор следва да предоставят на Комисията първоначалните данни за разходите и прогнозната информация за въздушното движение за съответните календарни години до 15 декември 2020 г. като входящи данни за определянето на валидни за целия Европейски съюз преразгледани цели за ефективност за РП3. Комисията следва да приеме валидните за целия Европейски съюз преразгледани цели за ефективност за РП3 не по-късно от 1 май 2021 г. 
            
            
               (6)След определянето на валидните за целия Европейски съюз преразгледани цели за ефективност за РП3 от страна на Комисията, държавите членки следва да изготвят планове за ефективност, съдържащи преразгледаните цели за ефективност за РП3. Процесът по определяне на целите за ефективност на национално равнище или на равнище функционални блокове въздушно пространство  следва да бъде завършен едва след като бъдат приети валидните за целия Европейски съюз преразгледани цели за ефективност. Съответно следва да се определи нов срок за представяне на проектопланове за ефективност.
            
            
               (7)Тъй като обстоятелствата, причинени от пандемията от COVID-19, доведоха до неизбежно забавяне в процедурите, свързани с разработването, оценяването и приемането на планове за ефективност, като се вземат предвид критериите, посочени в член 11 от Регламент (ЕО) № 549/2004, целите за ефективност на разходите, съдържащи се в окончателната версия на плановете за ефективност, следва да имат обратно действие от началото на референтния период в съответствие с член 17, параграф 2 от Регламент за изпълнение (ЕС) 2019/317. Те обаче следва да пораждат действия единствено чрез корекция на таксовите единици през следващите календарни години.
            
            
               (8)През септември 2019 г. управителният орган на мрежата представи на Комисията план за ефективност на мрежата за РП3 в съответствие с член 19 от Регламент за изпълнение (ЕС) 2019/317. Комисията оцени плана за ефективност на мрежата в съответствие с член 19, параграф 2 от посочения регламент. Поради съществената промяна на обстоятелствата, причинени от въздействието на пандемията от COVID-19, която настъпи след представянето на проектоплана за ефективност на мрежата, управителният орган на мрежата следва да изготви и да представи нов проектоплан за ефективност на мрежата за оценка от страна на Комисията. Крайният срок за представяне на този план следва да бъде съответно определен.
            
            
               (9)Очаква се преразгледаните установени разходи за комбинираните календарни години 2020 и 2021 да отразяват допълнителната несигурност и надлежно да отчитат по-ниските обеми на въздушното движение, породени от обстоятелствата на пандемията от COVID-19. 
            
            
               (10)С цел да се облекчи тежкото въздействие на пандемията от COVID-19 върху ползвателите на въздушното пространство през РП3, за целите на календарните 2020 г. и 2021 г. е необходимо на равнището на целия Европейски съюз и на местно равнище да се прилагат специфични разпоредби по отношение на преразглеждането на целите в ключовата за ефективността област „ефективност на разходите“, прилагането на схеми за стимулиране и механизми за поделяне на риска, както и корекции на таксовите единици, произтичащи от тези две календарни години. 
            
            
               (11)За да се осигури правилното прилагане на схемата за ефективност и за таксуване през РП3, и като се има предвид прогнозният характер на определянето на целите за ефективност, преразглеждането на целите за ефективност на разходите на равнището на целия Европейски съюз и на местно равнище следва да обхване установените разходи за календарните 2020 г. и 2021 г. като един период. При определянето на тези преразгледани цели за ефективност на разходите на равнището на Съюза и на местно равнище следва надлежно да се вземат предвид действителните разходи, направени от доставчиците на аеронавигационно обслужване и държавите членки.
            
         
         
            
               (12)Правилата, уреждащи последиците от късното приемане на плановете за ефективност, посочени в Регламент за изпълнение (ЕС) 2019/317, следва да бъдат адаптирани, за да се облекчи тежкото неблагоприятно финансово въздействие, което тези механизми в противен случай биха имали върху ползвателите на въздушното пространство, както и за да се избегне прекомерната нестабилност на таксовите единици през РП3. За тази цел съответните корекции на таксовите единици по изключение следва да бъдат разпределени в рамките на пет календарни години. На националните органи за надзор следва да се разреши да удължат периода до седем календарни години, когато това е необходимо, за да се избегне непропорционалното въздействие от преносите върху таксовите единици, начислени на ползвателите на въздушното пространство.
            
            
               (13)Чрез прилагането на член 29, параграф 6 от Регламент за изпълнение (ЕС) 2019/317 държавите членки могат да предприемат допълнителни мерки за компенсиране на въздействието на пандемията от COVID-19 върху нивото на таксите за аеронавигационно обслужване през РП3. 
            
            
               (14)С цел да се улесни изпълнението на задачите по наблюдение от страна на националните органи за надзор и Комисията, доставчиците на аеронавигационно обслужване следва да бъдат задължени да представят доклад на тези органи до 15 декември 2020 г. относно мерките, предприети с цел справяне с финансовото и оперативното въздействие на пандемията от COVID-19 върху дейността им.
            
            
               (15)Изключителните разпоредби следва да се прилагат незабавно, за да се даде възможност на Комисията и държавите членки да предприемат бързо съответните мерки по отношение на процеса по определяне на целите за ефективност за РП3 и смекчаването на финансовото въздействие на кризата с COVID-19 върху ползвателите на въздушното пространство.  Настоящият регламент следва да влезе в сила по спешност в деня след деня на публикуването му в Официален вестник на Европейския съюз.  
            
            
               (16)Комитетът за единно небе не даде становище. Беше счетено за необходимо да се изготви акт за изпълнение и председателят представи проект на акта за изпълнение на апелативния комитет за допълнително обсъждане. Мерките, предвидени в настоящия регламент, са в съответствие със становището на апелативния комитет,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Предмет и приложно поле
            
            
               С настоящия регламент се установяват извънредните мерки, които следва да се прилагат за третия референтен период (РП3) на схемата за ефективност и за таксуване в Единното европейско небе, посочен в член 7, параграф 1 от Регламент за изпълнение (ЕС) 2019/317. Правилата, посочени в Регламент за изпълнение (ЕС) 2019/317, се прилагат, освен ако в настоящия регламент изрично не е предвидено друго.
            
            
               Член 2
            
            
               Определяне на валидни за целия Европейски съюз преразгледани цели за ефективност за РП3
            
            
               1.Чрез дерогация от член 9, параграф 3 от Регламент за изпълнение (ЕС) 2019/317 Комисията определя валидни за целия Европейски съюз преразгледани цели за ефективност за РП3 до 1 май 2021 г.
            
            
               2.Чрез дерогация от член 9, параграф 1 от Регламент за изпълнение (ЕС) 2019/317 до 15 декември 2020 г. националните органи за надзор предоставят на Комисията — като входящи данни за определянето на валидните за целия Европейски съюз преразгледани цели за ефективност — първоначалните данни за разходите и прогнозната информация за въздушното движение, обхващащи РП3.
            
            
               3.Посочените в член 9, параграф 2, първа алинея от Регламент за изпълнение (ЕС) 2019/317 изисквания не се прилагат за изготвянето на валидните за целия Европейски съюз преразгледани цели за ефективност за РП3, посочени в параграф 1. Посочената в член 9, параграф 2, втора алинея от Регламент за изпълнение (ЕС) 2019/317 консултация чрез дерогация от тази разпоредба обхваща стойностите на валидните за целия Европейски съюз преразгледани проектоцели за ефективност.
            
            
               4.Чрез дерогация от член 8, параграф 1 и член 9, параграф 3 от Регламент за изпълнение (ЕС) 2019/317 в допълнение към целите за ефективност за ключовите показатели за ефективност, определени в раздел 1 от приложение I към Регламент за изпълнение (ЕС) 2019/317, валидните за целия Европейски съюз преразгледани цели за ефективност за РП3, посочени в параграф 1, включват целите за ефективност за ключовия показател за ефективност, както е изменен с член 4, параграф 1 от настоящия регламент.
            
            
            
               Член 3
            
            
               Подаване и оценяване на проектоплановете за ефективност
            
            
               1.Чрез дерогация от член 12 от Регламент за изпълнение (ЕС) 2019/317 до 1 октомври 2021 г. държавите членки изготвят и представят на Комисията проектопланове за ефективност, изготвени в съответствие с член 10 от посочения регламент за изпълнение и съдържащи преразгледани цели за ефективност, гарантиращи съгласуваност с валидните за целия Европейски съюз преразгледани цели за ефективност, посочени в член 2 от настоящия регламент. 
            
            
               2.Чрез дерогация от член 8, параграф 2 и член 10, параграф 2, буква а) от Регламент за изпълнение (ЕС) 2019/317 в допълнение към целите за ефективност за ключовите показатели за ефективност, определени в раздел 2 от приложение I към Регламент за изпълнение (ЕС) 2019/317, проектоплановете за ефективност, посочени в параграф 1, включват целите за ефективност за ключовия показател за ефективност, както е изменен с член 4, параграф 2 от настоящия регламент. 
            
         
         
            
               3.Чрез дерогация от член 11, параграф 1, буква б) и член 11, параграф 3 от Регламент за изпълнение (ЕС) 2019/317 схемите за стимулиране по отношение на ключовата за ефективността област „капацитет“, посочени в член 11, параграф 3 от посочения регламентът за изпълнение, подлежат на следните изисквания по отношение на РП3:
            
            
               а)схемите за стимулиране обхващат единствено календарните 2022—2024 г. Държавите членки отразяват този съкратен период на схемите за стимулиране в своите проектопланове за ефективност, посочени в параграф 1;
            
            
               б)схемите за стимулиране пораждат финансово действие под формата на преноси и последващи корекции на таксовите единици, считано от първата година след приемането на плана за ефективност. 
            
            
               4.По отношение на ключовата за ефективността област „ефективност на разходите“ целите за ефективност, съдържащи се в окончателните планове за ефективност за РП3, приети от държавите членки съгласно член 16 от Регламент за изпълнение (ЕС) 2019/317, се прилагат с обратно действие от началото на референтния период в съответствие с член 17, параграф 2 от Регламент за изпълнение (ЕС) 2019/317.
            
            
               5.Чрез дерогация от член 19, параграф 1 от Регламент (ЕС) 2019/317 не по-късно от 1 октомври 2021 г. управителният орган на мрежата представя преработения проектоплан за ефективност на мрежата за РП3 за оценка от страна на Комисията.
            
            
            
               Член 4
            
            
               Дерогации по отношение на ключовите показатели за ефективност за РП3
            
            
               1.Чрез дерогация от точка 4.1, букви а) и б) от раздел 1 от приложение I към Регламент за изпълнение (ЕС) 2019/317, по отношение на календарните 2020 г. и 2021 г. ключовият показател на годишното изменение в средната стойност за целия Съюз на установените единични разходи (УЕР) за аеронавигационно обслужване при прелитане се определя като комбинирана стойност за тези две години, изразена като процентно изменение от базовата стойност за целия Съюз, посочена в член 9, параграф 4, буква а) от Регламента за прилагане (ЕС) 2019/317. За тази цел средната стойност на УЕР за целия Съюз за календарните 2020 г. и 2021 г. се изчислява като съотношението между общите установени разходи при прелитане на равнището на Съюза за тези две календарни години и общия брой обслужени единици при прелитане на равнището на Съюз за същите две календарни години. 
            
            
               2.Чрез дерогация от точка 4.1, буква а), подточки i) и iii) от раздел 2 от приложение I към Регламент за изпълнение (ЕС) 2019/317, по отношение на календарните 2020 г. и 2021 г. ключовият показател на УЕР за аеронавигационно обслужване при прелитане на местно равнище се определя като комбинирана стойност за тези две години. За тази цел по отношение на съответната зона за събиране на такси средната стойност на УЕР за календарните 2020 г. и 2021 г. се изчислява като съотношението между общите установени разходи при прелитане за тези две календарни години и общия брой обслужени единици при прелитане на равнището на Съюз за същите две календарни години.
            
            
            
               Член 5
            
            
               Дерогации по отношение на изчисляването и определянето на таксовите единици и съответните корекции
            
            
               1.По отношение на календарните 2020 г. и 2021 г. корекциите на таксовите единици съгласно член 27, параграфи 2—5 от Регламент за изпълнение (ЕС) 2019/317 се изчисляват въз основа на съответните общи установени разходи за тези две години и на общата загуба на приходи или общите допълнителни приходи, произтичащи от разликата между броя обслужени единици, предвиден в плана за ефективност, и действително регистрираните обслужени единици за тези две години. Тези две години се приемат за един период и заменят периода, посочен в посочените разпоредби като „година n“. Без да се засяга последното изречение на член 29, параграф 5, втора алинея от Регламент за изпълнение (ЕС) 2019/317, корекциите на таксовите единици се извършват през календарните 2023 г. и 2024 г.
            
            
               2.По отношение на календарните 2020 г. и 2021 г. корекциите на таксовите единици съгласно член 27, параграф 8 от Регламент за изпълнение (ЕС) 2019/317 се изчисляват въз основа на съответните общи установени разходи за тези две години и на общата загуба на приходи или общите допълнителни приходи, произтичащи от разликата между обслужените единици, предвидени в плана за ефективност, и действително регистрираните обслужени единици за същите две години. Тези две години се приемат за един период и заменят периода, посочен в тези разпоредби като „година n“. Без да се засяга последното изречение на член 29, параграф 5, втора алинея от Регламент за изпълнение (ЕС) 2019/317, корекциите на таксовите единици се извършват през календарните 2023 г. и 2024 г.
            
            
               3.По отношение на календарните 2020 г. и 2021 г. намаленията или увеличенията на таксовите единици съгласно член 28, параграфи 4—6 от Регламент за изпълнение (ЕС) 2019/317 се изчисляват въз основа на съответните общи установени разходи и съответните общи действителни разходи за тези две години. Тези две години се приемат за един период и заменят календарната година, посочена в тези разпоредби. Без да се засяга последното изречение на член 29, параграф 5, втора алинея от Регламент за изпълнение (ЕС) 2019/317, намаленията или увеличенията на таксовите единици, които трябва да бъдат приложени през година n+2, се извършват през календарната 2023 г.
            
            
               4.Що се отнася до РП3, корекциите се изчисляват в съответствие с член 29, параграф 5, втора алинея от Регламент за изпълнение (ЕС) 2019/317 въз основа на проектоплановете за ефективност, които са от значение за определянето на таксовите единици съгласно член 17, параграф 1 от Регламент за изпълнение (ЕС) 2019/317. 
            
            
               Чрез дерогация от член 29, параграф 5 от Регламент за изпълнение (ЕС) 2019/317 тези корекции се разпределят поравно в рамките на пет календарни години, считано от годината, следваща годината, в която е приет планът за ефективност. 
            
            
               5.Националният орган за надзор може да реши да удължи периода, посочен в параграф 4, до максимум седем календарни години, когато това е необходимо, за да се избегне непропорционалното въздействие от преносите върху таксовите единици, начислени на ползвателите на въздушното пространство.
            
            
               Член 6
            
         
         
            
               Допълнително докладване и наблюдение
            
            
               1.В допълнение към задълженията, посочени в членове 4 и 36 от Регламент за изпълнение (ЕС) 2019/317, до 15 декември 2020 г. доставчиците на аеронавигационно обслужване представят на националния орган за надзор доклад, в който подробно се описват мерките, предприети с цел справяне с финансовото и оперативното въздействие на пандемията от COVID-19 върху дейността им. След получаване на доклада, националният орган за надзор го изпраща на Комисията.
            
            
               2.Националните органи за надзор и Комисията могат да използват информацията, включена в доклада, посочен в параграф 1, за целите на задачите по наблюдение, посочени в член 37 от Регламент за изпълнение (ЕС) 2019/317.
            
            
            
               Член 7
            
            
               Влизане в сила
            
            
               Настоящият регламент влиза в сила в деня след деня на публикуването му в Официален вестник на Европейския съюз. 
            
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 3.11.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 96, 31.3.2004 г., стр. 1.
               
               
                  
                     (2)
                  
                        ОВ L 96, 31.3.2004 г., стр. 10.
               
               
                  
                     (3)
                  
                        Регламент за изпълнение (ЕС) 2019/317 на Комисията от 11 февруари 2019 г. за определяне на схема за ефективност и за таксуване в Единното европейско небе и за отмяна на регламенти за изпълнение (ЕС) № 390/2013 и (ЕС) № 391/2013 (ОВ L 56, 25.2.2019 г., стр. 1).
               
               
                  
                     (4)
                  
                        Решение за изпълнение (ЕС) 2019/903 на Комисията от 29 май 2019 г. за определяне на валидни за целия Европейски съюз цели за ефективност на мрежата за управление на въздушното движение за третия референтен период, започващ на 1 януари 2020 г. и приключващ на 31 декември 2024 г. (ОВ L 144, 3.6.2019 г., стр. 49).